स्पोर्ट्स बिल पास न होने पर नेताओं की मिलीजुली राय  
बीजेपी सांसद और पूर्व क्रिकेटर कीर्ति आजाद ने सूचना के अधिकार को लेकर बीसीसीआई के रवैये पर हैरानी जताई है।
कैबिनेट में स्पोर्ट्स बिल खारिज किए जाने पर नेताओं की मिलीजुली राय सामने आ रही है। बिल का विरोध करने वाले केन्द्रीय मंत्री फ़ारुख अब्दुल्ला के बेटे और जम्मू कश्मीर के मुख्यमंत्री उमर अब्दुल्ला का कहना है कि जो मंत्री खेल संघों के अध्यक्ष हैं उन्हें स्पोर्ट्स बिल पर होने वाली बहस से खुद को अलग कर लेना चाहिए। वहीं बीजेपी में भी अलग−अलग सुर सामने आ रहे हैं। बीजेपी सांसद और पूर्व क्रिकेटर कीर्ति आजाद ने सूचना के अधिकार को लेकर बीसीसीआई के रवैये पर हैरानी जताई है।  एनडीटीवी से खास बातचीत में आजाद ने कहा कि बीसीसीआई को आरटीआई का दायरा मानने में कोई ऐतराज नहीं होना चाहिए। वहीं भारतीय जनता युवा मोर्चा और हिमाचल क्रिकेट संघ के अध्यक्ष अनुराग ठाकुर ने बिल का विरोध किया है। उनका कहना है कि बीसीसीआई पारदर्शी है और उसके पास छिपाने के लिए कुछ नहीं है।